Nariadenie Komisie (ES) č. 2276/2003
z 22. decembra 2003,
ktorým sa otvárajú colné kvóty a stanovujú clá uplatniteľné v rámci týchto colných kvót na dovozy do Európskeho spoločenstva určitých spracovaných poľnohospodárskych produktov s pôvodom v Egypte
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 ustanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov [1], naposledy zmenené a doplnené nariadením (ES) č. 2580/2000 [2], a najmä na jeho článok 7 ods. 2,
keďže:
(1) až do ukončenia procesu ratifikácie a nadobudnutia platnosti Európsko-stredmorskej dohody, ktorou sa zriaďuje pridruženie medzi Európskym spoločenstvom a jeho členskými štátmi na jednej strane a Egyptom na strane druhej, podpísanej 25. júna 2001, bola uzatvorená dohoda vo forme výmeny listov, týkajúca sa dočasného uplatňovania obchodných ustanovení uvedených v Európsko-stredomorskej asociačnej dohode s Egyptom, ďalej len "dohoda", ktorá nadobudne platnosť 1. januára 2004; Rada dohodu schválila svojim rozhodnutím z 19. decembra 2003 týkajúcim sa dočasného uplatňovania obchodných ustanovení a sprievodných opatrení Európsko-stredomorskej dohody, ktorou sa vytvára pridruženie medzi Európskym spoločenstvom a jeho členskými štátmi na jednej strane a Egyptom na strane druhej [3];
(2) dohoda nahradí obchodné ustanovenia uvedené v Dohode o spolupráci medzi členskými štátmi Európskeho hospodárskeho spoločenstva a Egyptom, podpísanej v Bruseli 18. januára 1977 [4] a v Dohode medzi členskými štátmi Európskeho spoločenstva uhlia a ocele a Egyptom, podpísanej v Bruseli 18. januára 1977 [5];
(3) obchodné ustanovenia uvedené v dohode zabezpečujú uplatňovanie vzájomných koncesií týkajúcich sa dovozných ciel na určité spracované poľnohospodárske produkty;
(4) koncesie spoločenstva sa týkajú dovozov určitých spracovaných poľnohospodárskych produktov s pôvodom v Egypte; tieto koncesie majú podobu úplného oslobodenia od ciel, oslobodenia od ciel ad valorem a zníženia zvláštnych ciel v kontexte ročných colných kvót;
(5) na základe tejto dohody sa musia otvoriť ročné colné kvóty; clá uplatniteľné v rámci týchto ročných colných kvót musia byť vypočítané zvláštnym výpočtom; tento výpočet sa musí vykonať v súlade s nariadením Komisie (ES) č. 1460/96 z 25. júla 1996, ktorým sa ustanovujú podrobné pravidlá vykonávania preferenčných obchodných opatrení, ktoré sa uplatňujú na určitý tovar vznikajúci spracovaním poľnohospodárskych výrobkov, ako je ustanovené v článku 7 nariadenia Rady (ES) č. 3448/93 [6];
(6) nariadenie Komisie (EHS) č. 2454/93 z 2. júla 1993, ktorým sa zavádzajú ustanovenia pre vykonávanie nariadenia Rady (EHS) č. 2913/92, ktorým sa ustanovuje Colný kódex spoločenstva [7], stanovuje pravidlá spravovania colných kvót; colné kvóty otvorené týmto nariadením sa musia spravovať v súlade s týmito pravidlami;
(7) opatrenia stanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi produktmi nezahrnutými v prílohe I zmluvy,
PRIJALA TOTO NARIADENIE:
Článok 1
Ročné kvóty pre produkty s pôvodom v Egypte uvedené v prílohe I sa týmto otvárajú od 1. januára 2004 do 31. decembra 2004 a v nasledujúcich rokoch od 1. januára do 31. decembra za podmienok uvedených v tejto prílohe.
Článok 2
Colné kvóty spoločenstva uvedené v článku 1 budú spravované Komisiou v súlade s článkami 308a, 308b a 308c nariadenia (EHS) č. 2454/93.
Článok 3
Clá uplatniteľné od 1. januára 2004 v rámci colných kvót na dovozy tovarov s pôvodom v Egypte, na ktoré sa vzťahuje príloha II, tabuľka 3 protokolu 3 k dohode medzi spoločenstvom a Egyptom, sú uvedené v prílohách I, II a III k tomuto nariadeniu.
Článok 4
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie sa bude uplatňovať od 1. januára 2004.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli dňa 22. decembra 2003